MT Il-Ġurnal Uffiċjali tal-Unjoni Ewropea C 329/3

Pubblikazzjoni ta’ applikazzjoni għal emenda skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2015/C 329/04)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni ta’ emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

APPLIKAZZJONI GĦALL-APPROVAZZJONI TA’ EMENDA MHUX MINURI FL-ISPEĊIFIKAZZJONI TAL-PRODOTT TA’ DENOMINAZZJONI TA’ ORIĠINI PROTETTA JEW INDIKAZZJONI ĠEOGRAFIKA PROTETTA

Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012

“GUIJUELO”

Nru tal-UE: ES-PDO-0117-01320 – 10.3.2015

DOP ( X ) IĠP ( )

1. Grupp applikant u interess leġittimu

Consejo Regulador D.O.P. Guijuelo [Kunsill Regolatorju għal DOP “Guijuelo”]

2. Stat membru jew Pajjiż Terz

Spanja

3. Intestatura fl-ispeċifikazzjoni tal-prodott affettwata bl-emenda

— ☐ Isem il-prodott — ☒ Deskrizzjoni tal-prodott — ☒ Żona ġeografika — ☒ Prova tal-oriġini — ☒ Metodu tal-produzzjoni — ☐ Rabta — ☒ Tikkettar — ☐ Oħrajn [li għad iridu jiġu speċifikati]

4. Tip ta’ emenda/i

— ☐ Emenda fl-ispeċifikazzjoni ta’ prodott ta’ DOP jew IĠP irreġistrat li ma għandhiex tiġi kkwalifikata bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 — ☒ Emenda fl-ispeċifikazzjoni ta’ prodott ta’ DOP jew IĠP irreġistrat li għalih ma ġiex ippubblikat Dokument Uniku (jew ekwivalenti) u li ma għandhiex tiġi kkwalifikata bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012

5. Emenda/i

Tqies li jitħaffef ix-xogħol jekk issir bidla ġenerali fid-dokument kollu fejn il-kunċett ta’ operatur “irreġistrat” jiġi sostitwit b’dak ta’ operatur “imdaħħal fir-reġistri miżmumin mill-korp maniġerjali li fihom jistgħu jirreġistraw l-operaturi kollha li jinsabu fiż-żona ġeografika definita u li jikkonformaw mal-ispeċifikazzjoni”.

L-emendi magħmula u r-raġunijiet għaliex saru huma stabbiliti hawn taħt. It-test oriġinali mill-ispeċifikazzjoni l-antika li qiegħed jiġi sostitwit huwa miktub bl-aħmar u t-test li qiegħed jiġi miżjud fl-ispeċifikazzjoni l-ġdida huwa miktub bil-blu.

(B) DESKRIZZJONI TAL-PRODOTT

Saru xi emendi fir-razza ta’ ħnieżer adattati għall-produzzjoni tal-prodott protett u fid-dieta tal-ħnieżer biex l-ispeċifikazzjoni tikkonforma mad-Digriet Irjali 4/2014 Standard ta’ kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico), għalkemm il-ħnieżer xorta jrid ikollhom mill-inqas 75 % ta’ demm Iberiku.

L-ispeċifikazzjoni attwali tgħid hekk:

Il-ħnieżer adattati għall-produzzjoni ta’ prieżet u prieżet tal-ispalla koperti b’din id-DOP iridu jkunu ta’ razza Iberika jew ta’ razza inkroċjata b’75 % ta’ demm Iberiku u 25 % ta’ demm Duroc-Jersey.

Il-kategoriji li ġejjin huma bbażati fuq id-dieta tal-ħnieżer qabel it-tbiċċir u t-terminoloġija użata fil-qasam:

(a) Ħnieżer mitmugħin il-ġandar jew l-ikel mill-frott tas-siġar tal-foresti: Dawn huma ħnieżer maħsuba għat-tbiċċir immedjatament wara li jiġu mitmugħin l-ikel mill-frott tas-siġar tal-foresti.

(b) Ħnieżer mitmugħin dieta mħallta: Ladarba dawn il-ħnieżer ikunu laħqu ċertu piż permezz tal-ikel mill-frott tas-siġar tal-foresti, il-piż tagħhom jiżdied b’massimu ta’ 30 % qabel it-tbiċċir permezz ta’ dieta ta’ għalf awtorizzat mill-Kunsill Regolatorju.

(c) Ħnieżer mitmugħin l-għalf: Ladarba dawn il-ħnieżer ikunu laħqu ċertu piż, permezz tal-ikel mill-frott tas-siġar tal-foresti jew tad-dieta tal-għalf, il-piż tagħhom jiżdied b’aktar minn 30 % qabel it-tbiċċir permezz ta’ dieta ta’ għalf awtorizzat mill-Kunsill Regolatorju.

It-test emendat jgħid hekk:

Il-prieżet u l-prieżet tal-ispalla koperti bid-Denominazzjoni ta’ Oriġini Protetta “Guijuelo” jridu jkunu konformi kompletament ma’ din l-ispeċifikazzjoni u mal-leġiżlazzjoni nazzjonali fis-seħħ rigward it-trobbija ta’ ħnieżer Iberiċi u l-ipproċessar ta’ prodotti dderivati minn ħnieżer Iberiċi.

Il-ħnieżer adattati għall-produzzjoni ta’ prieżet u prieżet tal-ispalla koperti minn din id-DOP jridu jkunu tar-razza Iberika jew tar-razza inkroċjata Iberjana-Duroc awtorizzata mil-leġiżlazzjoni nazzjonali b’minimu ta’ 75 % ta’ demm Iberiku.

Il-kategoriji li ġejjin huma bbażati fuq ir-razza, id-dieta u t-trobbija tal-ħnieżer qabel it-tbiċċir:

(d) Ħnieżer 100 % Iberiċi mitmugħin il-ġandar. Dawn il-ħnieżer huma ħnieżer Iberiċi ta’ razza pura u huma l-frieħ ta’ċingjal u ħanżira t-tnejn irreġistrati fil-ktieb tat-tnissil. F’termini tal-immaniġġjar u tal-għalf tagħhom, korp ta’ spezzjoni iċċertifika li ġew mitmugħin il-ġandar. L-immaniġġjar u l-għalf iridu jkunu konformi mal-kundizzjonijiet li ġejjin: L-irqajja’ tal-art u l-biċċiet ta’ raba’ li fuqhom jieklu l-ħnieżer iridu jkunu identifikati fis-Sistema ta’ Informazzjoni Ġeografika għall-Irqajja’ tal-Art Agrikoli (SIGPAC) bħala adattati għat-tismin ta’ annimali mitmugħin il-ġandar. Matul il-perjodu li fih jiġu mitmugħin l-ikel mill-frott tas-siġar tal-foresti, iridu jintużaw ir-riżorsi naturali tad-dehesa (foresta tal-ballut) b’konformità mal-Istandard ta’ Kwalità applikabbli għal-laħam, il-perżut, il-perżut tal-ispalla u l-flett ippreżervat Iberiku (Ibérico). Il-ħnieżer iridu jintemgħu l-ikel mill-frott tas-siġar tal-foresti bejn l-1 ta’ Ottubru u l-15 ta’ Diċembru, bit-tbiċċir li jsir bejn il-15 ta’ Diċembru u l-31 ta’ Marzu. Ir-rekwiżiti minimi dwar il-piż u l-età tal-ħanżir huma kif ġej: — Il-piż medju tal-kunsinna fil-bidu meta jibdew jintemgħu l-ikel mill-frott tas-siġar tal-foresti jrid ikun bejn 92 kg u 115 kg. — Matul il-fażi tal-ikel mill-frott tas-siġar tal-foresti, il-ħnieżer iridu jiksbu piż minimu ta’ 46 kg fuq aktar minn 60 ġurnata. — L-età minima għat-tbiċċir hi ta’ 14-il xahar. — Il-karkassi individwali jridu jiżnu minn tal-inqas 108 kg.

(e) Il-ħnieżer li huma 75 % Iberiċi mitmugħin il-ġandar. Dawn il-ħnieżer huma l-frieħ ta’ ħanżira Iberika rreġistrata fil-ktieb tat-tnissil u ċingjal tat-tnissil li ġej minn razez inkroċjati b’omm Iberika u missier Duroc, it-tnejn irreġistrati fil-ktieb tat-tnissil korrespondenti għar-razza tagħhom. F’termini tal-immaniġġjar u tal-għalf tagħhom, korp ta’ spezzjoni ċċertifika li ġew mitmugħin il-ġandar. L-immaniġġjar u l-għalf iridu jikkonformaw mal-kundizzjonijiet li ġejjin: L-irqajja’ tal-art u l-biċċiet ta’ raba’ li fuqhom jieklu l-ħnieżer iridu jkunu identifikati fis-Sistema ta’ Informazzjoni Ġeografika għall-Irqajja’ tal-Art Agrikoli (SIGPAC) bħala adattati għat-tismin ta’ annimali mitmugħin il-ġandar. Matul il-perjodu li fih jiġu mitmugħin l-ikel mill-frott tas-siġar tal-foresti, ir-riżorsi naturali tad-dehesa jridu jintużaw b’konformità mal-Istandard ta’ Kwalità applikabbli għal-laħam, il-perżut, il-perżut tal-ispalla u l-flett ippreżervat Iberiku (Ibérico). Il-ħnieżer iridu jintemgħu l-ikel mill-frott tas-siġar tal-foresti bejn l-1 ta’ Ottubru u l-15 ta’ Diċembru, bit-tbiċċir li jsir bejn il-15 ta’ Diċembru u l-31 ta’ Marzu. Ir-rekwiżiti minimi dwar il-piż u l-età tal-ħanżir huma kif ġej: — Il-piż medju tal-kunsinna fil-bidu meta jibdew jintemgħu l-ikel mill-frott tas-siġar tal-foresti jrid ikun bejn 92 kg u 115 kg. — Matul il-fażi tal-ikel mill-frott tas-siġar tal-foresti, il-ħnieżer iridu jiksbu piż minimu ta’ 46 kg fuq aktar minn 60 ġurnata. — L-età minima għat-tbiċċir hi ta’ 14-il xahar. — Il-karkassi individwali jridu jiżnu minn tal-inqas 115 kg.

(f) Il-ħnieżer Iberiċi li jirgħu u mitmugħin l-għalf. Dawn il-ħnieżer jew huma ħnieżer ta’ razza pura Iberika li huma l-frieħ ta’ ċingjal u ħanżira, it-tnejn irreġistrati fil-ktieb tat-tnissil, jew huma ħnieżer ta’ razza inkroċjata b’75 % ta’ demm Iberiku li huma l-frieħ ta’ ħanżira Iberika rreġistrata fil-ktieb tat-tnissil u ċingjal tat-tnissil minn razza inkroċjata b’omm Iberika u missier Duroc, it-tnejn irreġistrati fil-ktieb tat-tnissil korrispondenti. F’termini tal-immaniġġjar u tal-għalf tagħhom, korp ta’ spezzjoni ċċertifika li jirgħu u li huma mitmugħin l-għalf. L-immaniġġjar u l-għalf iridu jkunu konformi mal-kundizzjonijiet li ġejjin: Il-ħnieżer jistgħu jiġu msemmna f’irziezet estensivi tat-tismin, li jridu jikkonformaw mal-leġiżlazzjoni nazzjonali fis-seħħ, jew f’irziezet estensivi tat-tismin fuq barra, li jistgħu jinkludu erja mgħottija. Matul il-fażi tat-tismin, il-ħnieżer tal-produzzjoni b’piż ħaj ta’ aktar minn 110 kg irid ikollhom erja totali ta’ art mingħajr ostakli ta’ mill-inqas 100 m2 għal kull annimal. It-tul minimu ta’ permanenza f’dawn l-irziezet qabel it-tbiċċir huwa ta’ 60 ġurnata. L-età minima għat-tbiċċir hi ta’ 12-il xahar. Il-karkassi individwali jridu jiżnu mill-inqas 108 kg għall-ħnieżer ta’ razza pura Iberiċi u mill-inqas 115 kg għall-ħnieżer b’75 % ta’ demm Iberiku.

Il-prieżet u l-prieżet tal-ispalla ġew ikklassifikati abbażi tal-kategoriji differenti ta’ ħnieżer u taż-żmien minimu ta’ pproċessar li hemm bżonn biex il-prodott jinġieb fis-suq.

Il-piż minimu għall-kummerċjalizzazzjoni tal-prieżet u tal-prieżet tal-ispalla nbidel biex jikkonforma mal-Istandard ta’ Kwalità għall-prodotti Iberiċi (Ibérico) msemmi hawn fuq, għalkemm l-ispeċifikazzjoni hi aktar restrittiva għal ċerti kategoriji.

L-ispeċifikazzjoni attwali tgħid hekk:

Il-klassijiet ta’ perżut li ġejjin ġew stabbiliti abbażi tar-razza u l-għalf, li huma l-fatturi ewlenin li jiddeterminaw il-kwalità tal-perżut:

Klassi I: Perżut Iberiku mitmugħ il-ġandar minn ħnieżer frieħ li huma mitmugħin l-għalf, il-qasbija u l-ħaxix sakemm jilħqu t-80 kg f’piż u mbagħad jissemmnu aktar għal piż ta’ 160-180 kg b’dieta ta’ ħaxix u ġandar fuq mergħat tal-muntanji.

Klassi II: Perżut Iberiku minn ħnieżer frieħ li huma mitmugħin l-għalf, il-qasbija u l-ħaxix sakemm jilħqu t-80 kg f’piż u mbagħad jissemmnu aktar għal piż ta’ 160-180 kg b’dieta ta’ ġandar, ħaxix mill-mergħat tal-muntanji u għalf, jew għalf waħdu.

Il-prieżet u l-prieżet tal-ispalla DOP “Guijuelo” għandhom il-karatteristiċi li ġejjin:

Dehra esterna : Tawwalija, stilizzata, ifformata, bis-sieq.

Piż : Mill-inqas 4,5 kg għall-prieżet u 3,5 kg għall-prieżet tal-ispalla.

It-test emendat jgħid hekk:

Dipendenti fuq il-klassifikazzjoni tal-annimali, il-prieżet u perżutijiet tal-ispalla huma ggradati għall-bejgħ kif ġej:

Klassi I: Perżut 100 % Iberiku mitmugħ il-ġandar, minn ħnieżer 100 % Iberiċi. Il-prieżet lesti jridu jiżnu aktar minn 6,5 kg u l-proċess tal-produzzjoni jrid jieħu mill-inqas 730 ġurnata. Jekk it-tul ta’ żmien minimu tal-proċess tal-produzzjoni għall-prieżet ta’ din il-kategorija ikun ta’ aktar minn 800 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjoni tal-bejgħ.

Perżut tal-ispalla 100 % Iberiku mitmugħ il-ġandar, minn ħnieżer 100 % Iberiċi. Il-prieżet tal-ispalla lesti jridu jiżnu aktar minn 3,7 kg u l-proċess tal-produzzjoni jridu jieħu mill-inqas 365 ġurnata. Jekk it-tul ta’ żmien minimu tal-proċess tal-produzzjoni għall-prieżet tal-ispalla ta’ din il-kategorija jkun ta’ aktar minn 425 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjoni tal-bejgħ.

Klassi II: Perżut Iberiku mitmugħ il-ġandar, minn ħnieżer 75 % Iberiċi. Il-prieżet lesti jridu jiżnu aktar minn 7 kg u l-proċess tal-produzzjoni jrid jieħu mill-inqas 730 ġurnata. Jekk it-tul ta’ żmien minimu tal-proċess tal-produzzjoni għall-prieżet ta’ din il-kategorija jkun ta’ aktar minn 800 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjoni tal-bejgħ.

Perżut tal-ispalla Iberiku mitmugħ il-ġandar, minn ħnieżer 75 % Iberiċi. Il-prieżet tal-ispalla lesti jridu jiżnu aktar minn 4 kg u l-proċess tal-produzzjoni jrid jieħu mill-inqas 365 ġurnata. Jekk it-tul ta’ żmien minimu tal-proċess tal-produzzjoni għall-prieżet tal-ispalla ta’ din il-kategorija jkun ta’ aktar minn 425 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjoni tal-bejgħ.

Klassi III: perżut Iberiku tar-ragħa, mitmugħ l-għalf, minn ħnieżer b’mill-inqas 75 % ta’ demm Iberiku. Il-prieżet lesti jridu jiżnu aktar minn 6,5 kg għall-perżut 100 % Iberiku u 7 kg għall-perżut 75 % Iberiku u l-proċess tal-produzzjoni jrid jieħu mill-inqas 730 ġurnata.

Perżut tal-ispalla Iberiku tar-ragħa, mitmugħ l-għalf, minn ħnieżer b’mill-inqas 75 % ta’ demm Iberiku. Il-prieżet tal-ispalla lesti jridu jiżnu aktar minn 3,7 kg għall-perżut tal-ispalla 100 % Iberiku u 4 kg għall-perżut tal-ispalla 75 % Iberiku u l-proċess tal-produzzjoni jridu jieħu mill-inqas 365 ġurnata.

(C) ŻONA ĠEOGRAFIKA

Iż-żona ġeografika ġiet emendata biex jiġi kkoreġut żball tipografiku, hekk kif fil-fatt hemm 78 (tmienja u sebgħin) muniċipalità fiż-żona tal-produzzjoni.

L-ispeċifikazzjoni attwali tgħid hekk:

Iż-żona tal-ipproċessar tinkludi s-77 muniċipalità li ġejjin fil-parti tax-Xlokk tal-provinċja ta’ Salamanca: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa u Villanueva del Conde.

It-test emendat jgħid hekk:

Iż-żona tal-ipproċessar tinkludi t-78 muniċipalità li ġejjin fil-parti tax-Xlokk tal-provinċja ta’ Salamanca: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa u Villanueva del Conde.

(D) PROVA TAL-ORIĠINI

It-taqsima li tipprovdi evidenza li l-prodott joriġina fiż-żona ġiet emendata biex tneħħi l-paragrafu li jirreferi għall-inabbiltà tal-konsumatur li jkun żgur mill-oriġini tal-prodott, hekk kif il-garanzija tal-oriġini hi pprovduta esklussivament mill-Kunsill Regolatorju.

It-test li qiegħed jiġi sostitwit fl-ispeċifikazzjoni attwali jgħid hekk:

Madankollu, dawk il-karatteristiċi mhumiex biżżejjed biex jiżguraw l-oriġini tal-prodott, għax il-konsumaturi lokali biss jew dawk li jikkonsmaw il-prodott b’mod regolari jkunu jistgħu jidentifikaw dan il-prodott. L-oriġini tiegħu għandha għalhekk tkun iggarantita.

— Il-kundizzjonijiet qabel it-tbiċċir kellhom jiġu emendati biex jikkonformaw mal-leġiżlazzjoni fis-seħħ dwar it-trattament xieraq tal-annimali fuq livell nazzjonali u Komunitarju.

— Il-marki fuq il-prieżet u l-prieżet tal-ispalla nbidlu biex jikkonformaw mad-Digriet Irjali 4/2014 Standard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico).

— Għall-iskop ta’ monitoraġġ tal-ipproċessar tal-prieżet u tal-prieżet tal-ispalla, il-Kunsill Regolatorju ġie sostitwit bil-Korp Maniġerjali biex ikun konformi mal-abbozz preliminari tal-liġi dwar id-denominazzjonijiet tal-oriġini, li japplika fil-Komunitajiet Awtonomi kollha.

— Il-paragrafu li jirreferi għat-testijiet rilevanti mwettqa fuq il-prodott finali tħassar, hekk kif il-karatteristiċi tal-prodott li qiegħed jiġi vvalutat diġà ġew deskritti.

— Saret emenda fil-kliem tal-paragrafu li jiddikjara li, meta l-kontrolli kollha msemmija qabel ikunu lesti u l-perżut ikun ġie vvalutat, dan jitpoġġa fis-suq b’garanzija tal-oriġini fil-forma ta’ siġilli u tikketti nnumerati. Il-kliem ġie emendat biex jiċċara l-garanzija tal-oriġini u biex jikkonforma mad-Digriet Irjali 4/2014 Standard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico).

L-ispeċifikazzjoni attwali tgħid hekk:

1. Il-prieżet u l-prieżet tal-ispalla jridu jiġi esklussivament minn ħnieżer Iberiċi jew jew minn ħnieżer inkroċjati ma’ 75 % ta’ demm Iberiku u 25 % ta’ demm Duroc-Jersey minn azjendi tal-bhejjem irreġistrati li jinsabu fiż-żona tal-produzzjoni.

2. Il-biċċerija trid tkun fiż-żona tal-ipproċessar u trid tkun konformi mal-kundizzjonijiet tekniċi u sanitarji stabbiliti fil-leġiżlazzjoni fis-seħħ u f’dan ir-Regolament. Qabel it-tbiċċir, l-annimal irid iqatta’ mill-inqas 12-il siegħa fil-biċċerija biex tiġi eliminata l-għejja mit-trasport u biex ikun żgurat li għandu r-riżervi minimi ta’ glikoġenu fil-muskoli. Il-Kunsill Regolatorju jrid iżomm rekord tal-biċċeriji kollha li jbiċċru ħnieżer li s-saqajn tagħhom huma eleġibbli għall-protezzjoni skont din id-DOP. Dan ir-rekord irid jinkludi l-isem tal-kumpanija, il-post u s-sit, kif ukoll kwalunkwe dettall ieħor li hemm bżonn biex tkun żgurata l-identifikazzjoni korretta u r-reġistrazzjoni tal-impjant.

3. Il-prieżet u l-prieżet tal-ispalla koperti minn din id-DOP iridu jiġu pproċessati f’barrakki tat-tnixxif irreġistrati u f’kantini spezzjonati mill-Kunsill Regolatorju.

4. Il-prodott finali jista’ jkun soġġett għat-testijiet rilevanti biex tkun tista’ tiġi ggarantita l-kwalità tiegħu.

5. Meta l-kontrolli kollha msemmija qabel ikunu lesti u l-perżut ikun ġie vvalutat, dan jitpoġġa fis-suq b’garanzija tal-oriġini fil-forma ta’ siġilli u tikketti nnumerati tal-Kunsill Regolatorju.

It test emendat jgħid hekk:

Skont il-klassifikazzjoni tal-ħnieżer, il-prieżet u l-prieżet tal-ispalla huma ggradati għall-bejgħ kif ġej:

1. Il-prieżet u l-prieżet tal-ispalla koperti mid-DOP iridu jiġu esklussivament minn ħnieżer Iberiċi ta’ razza pura jew inkroċjata Iberika-Duroc awtorizzati mil-leġiżlazzjoni nazzjonali b’minimu ta’ 75 % ta’ demm Iberiku, minn azjendi tal-bhejjem imdaħħlin fir-reġistri miżmumin mill-korp maniġerjali, reġistrazzjoni li hija miftuħa għall-operaturi kollha li jinsabu fiż-żona ġeografika ddefinita u huma konformi mal-ispeċifikazzjoni.

2. Il-biċċeriji jridu jkunu fiż-żona tal-ipproċessar u jridu jkunu konformi mal-kundizzjonijiet tekniċi u sanitarji stabbiliti mil-leġiżlazzjoni fis-seħħ. Qabel it-tbiċċir, l-annimali jridu jitħallew jistrieħu fil-kundizzjonijiet stabbiliti fil-leġiżlazzjoni fis-seħħ dwar it-tbiċċir u t-trattament xieraq tal-annimal. L-annimali jridu jżommu t-tikketti ta’ mal-widna ħalli l-azjenda tal-oriġini tkun tista’ tiġi identifikata u biex ikun żgurat li s-siġilli jiggarantixxu t-traċċabilità xierqa mill-azjenda sal-prodott lest. Il-Korp Maniġerjali jeħtieġ li jżomm rekord tal-biċċeriji li jbiċċru ħnieżer li s-saqajn tagħhom huma eleġibbli għal protezzjoni skont din id-DOP. Dan ir-rekord jeħtieġ li jinkludi l-isem tal-kumpanija, il-post u s-sit, kif ukoll kwalunkwe dettall ieħor li hemm bżonn biex tkun żgurata l-identifikazzjoni korretta u r-reġistrazzjoni tal-impjant. Fil-biċċerija, irid jitwaħħal siġill innumerat mas-saqajn ta’ quddiem u mas-saqajn ta’ wara kollha biex isiru l-prieżet u l-prieżet tal-ispalla protetti, bin-numru li jikkorrispondi mingħajr ekwivoku, fir-rekords ta’ traċċabilità tal-biċċerija, mal-lott għall-qatla, mal-lott tal-azjenda u mal-lott tal-għalf. Is-siġill irid juri b’mod prominenti l-isem u/jew il-logo tad-DOP “Guijuelo”, li l-kuluri tagħhom iridu jikkorrispondu ma’ dawk stabbiliti fl-Istandard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico).

3. Il-prieżet u l-prieżet tal-ispalla koperti minn din id-DOP iridu jiġu pproċessati f’barrakki ta’ tnixxif u kantini mdaħħlin fir-reġistri miżmumin mill-Korp Maniġerjali, reġistrazzjoni li hija miftuħa għall-operaturi kollha li jinsabu fiż-żona ġeografika ddefinita u li huma konformi mal-ispeċifikazzjoni.

4. Mat-tlestija tal-proċess tal-produzzjoni, iridu jitpoġġew tikketti nnumerati fuq il-prieżet u l-prieżet tal-ispalla protetti kollha, bin-numru li jikkorrispondi għal dak muri fuq is-siġilli, li fuqhom irid jidher bi prominenza l-isem u l-logo tad-DOP “Guijuelo”, flimkien mal-klassi tal-prodott, bl-użu tad-denominazzjonijiet tal-bejgħ, it-test fakultattiv stabbilit fi-taqsima B u s-simbolu tal-UE. Meta l-kontrolli kollha msemmija hawn fuq ikunu lesti u l-prieżet u l-prieżet tal-ispalla jkunu ġew ivvalutati, dawn għandhom jitpoġġew fis-suq b’garanzija tal-oriġini fil-forma ta’ siġilli u tikketti nnumerati speċifiċi għad-DOP “Guijuelo”.

(E) METODU TA’ PRODUZZJONI

L-emenda relatata mal-istadji tal-produzzjoni għandha l-għan li taġġorna u tiċċara l-ismijiet tal-prieżet u tal-prieżet tal-ispalla, filwaqt li tqis il-kriterji tekniċi li jikkorrispondu mad-denominazzjonijiet użati bħalissa.

Fit-taqsima l-ġdida dwar il-maturazzjoni, li kienet magħrufa bħala paso a bodega (“l-istadju tal-kantina”), kien hemm tabella li tistabbilixxi l-piżijiet tad-demm tal-qatgħat, il-ħin li jqattgħu fil-kantina u l-piż approssimattiv hekk kif iħallu l-kantina. Dan kellu jiġi emendat biex jikkonforma mad-Digriet Irjali 4/2014 Standard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico) billi jistabbilixxi konnessjoni mal-piż minimu tal-karkassi waqt it-tbiċċir u l-piżijiet minimi tal-prieżet u tal-prieżet tal-ispalla ippreżervati, skont il-perċentwal ta’ demm Iberiku.

It-tneħħija tal-għadam, it-taħkik, l-ifflettjar u t-tqattigħ, eċċ. ġew inklużi biex iqisu d-domanda ġdida tal-konsumatur u l-formati ġodda li fihom il-prodott jiġi ppreżentat għall-bejgħ.

L-ispeċifikazzjoni attwali tgħid hekk:

Il-ħnieżer maħsuba għall-produzzjoni ta’ prieżet u prieżet tal-ispalla “Guijuelo” jiġu minn azjendi rreġistrati li jissodisfaw il-kundizzjonijiet stabbiliti fit-taqsima B.

Ladarba jinkisbu s-saqajn ta’ quddiem u ta’ wara, jibda l-proċess ta’ maturazzjoni. Dan jikkonsisti fil-ħames stadji li ġejjin: it-tmelliħ, il-ħasil, l-iffurmar, il-mistrieħ u t-tnixxif.

It-tmelliħ : Dan jinvolvi l-applikazzjoni ta’ melħ fuq it-tessut muskolari biex iħeġġeġ id-deidratazzjoni u l-preżervazzjoni perfetta tas-saqajn tal-ħanżir. Dan l-istadju jieħu ġurnata għal kull kg ta’ perżut jew ta’ perżut tal-ispalla.

Il-ħasil : Il-perżut jew il-perżut tal-ispalla jiġi maħsul b’ilma sħun biex jitneħħa l-melħ li jeħel mal-wiċċ, qabel ma jiġi ffurmat u mirqum.

Il-mistrieħ : F’dan l-istadju, l-umdità tal-wiċċ tiġi eleminata bil-mod u gradwalment mill-perżut jew mill-perżut tal-ispalla.

It-tnixxif : Il-prieżet u l-prieżet tal-ispalla jitpoġġew f’nixxiefa naturali, u jibqgħu fiha sakemm ikun hemm bżonn biex issir fużjoni naturali tax-xaħmijiet fis-saff ta’ xaħam protettiv. Dan hu magħruf bħala sudado (għaraq) u huwa l-istadju fejn jiġi stmat jekk il-prieżet ikunux nixfu biżżejjed.

It-tirqim u l-iffurmar tal-prieżet u tal-prieżet tal-ispalla jitlesta f’dan l-istadju.

Dan il-proċess jieħu minn tal-inqas sitt xhur.

Imbagħad, il-prieżet u l-prieżet tal-ispalla jiġu ttrasferiti fil-kantina, fejn jiġu kklassifikati skont il-piż, il-kwalità u l-forma. Iż-żmien li jridu jibqgħu fil-kantina huwa kif ġej:

Piż tad-demm tal-qatgħa fil-biċċerija Żmien ta’ maturazzjoni minimu fil-kantina Piż mistenni waqt li titlaq mill-kantina Għall-prieżet 7-8 kg 8-11 kg Iżjed minn 11-il kg 9 xhur 9-12-il xahar 16-il xahar 4,5-5 kg 5-7,5 kg Iżjed minn 8 kg Għall-prieżet tal-ispalla 5 kg Iżjed minn 5 kg 5 xhur 6 xhur 3,5-4 kg. Iżjed minn 4 kg

It-test emendat jgħid hekk:

Il-ħnieżer maħsuba għall-produzzjoni ta’ prieżet u prieżet tal-ispalla “Guijuelo” jridu jiġu minn azjendi mdaħħlin fir-reġistri miżmumin mill-korp maniġerjali, reġistrazzjoni li hija miftuħa għall-operaturi kollha li jinsabu fiż-żona ġeografika ddefinita u li huma konformi mal-ispeċifikazzjoni u l-kundizzjonijiet stabbiliti fit-taqsima B.

Ladarba jkunu nkisbu s-saqajn ta’ quddiem u s-saqajn ta’ wara, jibda l-proċess ta’ maturazzjoni. Dan jikkonsisti fil-ħames stadji li ġejjin: it-tmelliħ, il-ħasil, it-tmelliħ mill-ġdid, il-preżervazzjoni/il-maturazzjoni u l-maturazzjoni.

It-tmelliħ : Dan jinvolvi l-applikazzjoni ta’ melħ fuq it-tessut muskolari biex iħeġġeġ id-deidratazzjoni u l-preżervazzjoni perfetta tas-saqajn tal-ħanżir. It-tul ta’ żmien li jieħu dan l-istadju jiddependi mill-piż tal-perżut jew mill-perżut tal-ispalla.

Il-ħasil : Il-perżut jew il-perżut tal-ispalla jiġi maħsul b’ilma sħun biex jitneħħa l-melħ li jeħel mal-wiċċ, qabel ma jiġi ffurmat u mirqum.

It-tmelliħ mill-ġdid/il-mistrieħ : F’dan l-istadju, il-melħ jippenetra fil-qalba tal-perżut jew tal-perżut tal-ispalla.

Il-preżervazzjoni/il-maturazzjoni : Il-prieżet u prieżet tal-ispalla jitilfu gradwalment l-umdità u dan jgħinhom biex jiġu ppreżervati. Dan l-istadju jseħħ f’nixxiefa b’kundizzjonijiet ambjentali naturali u bit-twieqi li jagħtu fuq barra, allura t-tnixxif isir f’kundizzjonijiet naturali. Il-prieżet u l-prieżet tal-ispalla jibqgħu fin-nixxiefa sakemm ikun meħtieġ biex tkun tista’ ssir il-fużjoni naturali tax-xaħam fis-saff ta’ xaħam protettiv, li hu magħruf bħala sudado (għaraq).

It-tirqim u l-iffurmar tal-prieżet u tal-prieżet tal-ispalla jitlesta f’dan l-istadju.

Dan il-proċess jieħu minn tal-inqas sitt xhur.

Il-maturazzjoni : Matul din il-fażi, il-prieżet u l-prieżet tal-ispalla jiġu ttrasferiti fil-kantina, fejn jiġu kklassifikati definittivament, u titwaħħal tikketta jekk ikunu konformi mar-rekwiżiti stabbiliti fit-taqsima B dwar il-piż, ir-razza u l-immaniġġjar.

L-impjanti jistgħu jikkummerċjalizzaw il-prieżet u l-prieżet tal-ispalla mingħajr għadam, f’porzjonijiet jew biċċiet, sakemm ikun hemm kontroll xieraq u sistema ta’ tikkettar biex jiggarantixxu t-traċċabilità tal-prodott, tal-perżut jew tal-perżut tal-ispalla u l-klassi tal-prodott.

Għal dan il-għan, il-Korp Maniġerjali għandu jiġi nnotifikat meta dan iseħħ.

(G) AWTORITAJIET JEW KORPI RESPONSABBLI BIEX JIVVERIFIKAW L-ISPEĊIFIKAZZJONI

It-test ġie ssimplifikat, hekk kif il-verifika tal-konformità mal-ispeċifikazzjoni taqa’ taħt ir-responsabbiltà tad-Direttorat-Ġenerali għall-Industrija tal-Ikel.

L-ispeċifikazzjoni attwali tgħid hekk:

Il-korp ta’ spezzjoni għad-Denominazzjoni ta’ Oriġini Protetta huwa l-Kunsill Regolatorju, li hu korp professjonali li fih huma rrappreżentati l-produtturi u l-proċessuri.

Dan jikkonsisti fi:

— president,

— viċi president,

— 4 membri li jirrappreżentaw is-settur tal-bhejjem,

— 4 membri li jirrappreżentaw is-settur tal-ipproċessar,

— 2 membri b’kompetenza fil-qasam tat-trobbija tal-ħnieżer u fis-settur tal-perżut.

Il-membri li jirrappreżentaw is-settur tal-bhejjem u s-settur tal-perżut huma eletti demokratikament kull erba’ snin.

1. Skop ta’ responsabbiltà

F’termini ta’ territorju: iż-żoni li fihom il-prodott hu prodott u pproċessat.

Fir-rigward tal-prodott: prodotti koperti mid-Denominazzjoni ta’ Oriġini Protetta, fl-istadji kollha ta’ produzzjoni, proċessar, ċirkolazzjoni u kummerċjalizzazzjoni.

Fir-rigward tal-persuni: persuni fiżiċi u legali mdaħħlin fir-reġistri varji.

2. Dmirijiet

— Tfassil u verifika tar-reġistri varji.

— Jipprovdu linji gwida, jissorveljaw u jimmonitorjaw il-produzzjoni, l-ippakkjar u l-kwalità tal-prieżet protetti. L-ispezzjoni u l-monitoraġġ jitwettqu minn spetturi awtorizzati mill-awtoritajiet rilevanti, li jaġixxu b’mod imparzjali fir-rigward tal-produtturi u l-proċessuri.

— Valutazzjoni tal-prodott.

— Promozzjoni u difiża tad-Denominazzjoni ta’ Oriġini Protetta.

— Jiddeċiedu dwar proċedimenti dixxiplinari għal nuqqas ta’ konformità mar-Regolament.

— Jaġixxu b’responsabbiltà u kapaċità legali sħiħa li jidħlu f’obbligi u jkunu parti fil-proċedimenti legali, jieħdu azzjoni li tixraq għar-rwol tagħhom li jirrappreżentaw u jiddefendu l-interessi ġenerali tad-Denominazzjoni ta’ Oriġini.

It-test emendat huwa kif ġej:

Dirección General de la Industria Alimentaria Ministerio de Agricultura, Alimentación y Medio Ambiente Paseo Infanta Isabel, 1 28014 Madrid ESPAÑA Tel. +34 913475361/8477 Fax +34 913475700 dgia@magrama.es

Il-kompitu li tiġi vverifikata l-konformità mal-ispeċifikazzjoni fl-istadju tal-produzzjoni tal-bhejjem jista’ jiġi ddelegat lil korpi ta’ spezzjoni akkreditati għall-Istandard ta’ Kwalità taħt l-Istandard UNE EN ISO/IEC 17020.

Il-kompitu li tiġi vverifikata l-konformità mal-ispeċifikazzjoni fl-istadju tal-ipproċessar jista’ jiġi ddelegat lil korpi ta’ ċertifikazzjoni akkreditati fir-rigward tal-ispeċifikazzjoni għad-DOP “Guijuelo” taħt l-Istandard UNE EN ISO/IEC 17065.

(H) TIKKETTAR

Saru emendi f’għadd ta’ paragrafi dwar it-tikkettar. L-ewwel emenda hi li t-tikketti jiġu pprovduti, aktar milli approvati, mill-korp maniġerjali. It-tieni emenda, li tirrigwarda l-kulur tas-siġilli u t-tikketti, saret biex dawn jikkonformaw mad-Digriet Irjali 4/2014 Standard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico). It-tielet emenda, li tirrigwarda t-twaħħil tas-siġilli, hi wkoll meħtieġa biex it-test jikkonforma mad-Digriet Irjali 4/2014 Standard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico), hekk kif dawn iridu jitwaħħlu fil-biċċerija. Ir-raba’ emenda, li tirrigwarda t-tikketta nnumerata maħruġa mill-Kunsill Regolatorju, hija maħsuba biex tiċċara x’inhi t-tikketta nnumerata u, fuq kollox, il-karatteristiċi distintivi li tikketta tal-produttur irid ikollha biex tintuża għal prodott protett u prodott mhux protett, filwaqt li tqis il-leġiżlazzjoni Komunitarja dwar il-protezzjoni tad-denominazzjonijiet tal-oriġini, il-Liġi dwar it-Tikkettar Ġenerali (General Labelling Law) u l-abbozz preliminari tal-liġi dwar id-denominazzjonijiet tal-oriġini, li japplika fil-Komunitajiet Awtonomi kollha.

L-ispeċifikazzjoni attwali hija kif ġej:

It-tikketti kummerċjali ta’ kull kumpanija rreġistrata jridu jiġu approvati mill-Kunsill Regolatorju.

Il-prodott ikkummerċjalizzat għandu jkollu siġilli nnumerati maħruġin mill-Kunsill Regolatorju, li fuqhom irid jidher b’mod prominenti l-isem u logo tad-Denominazzjoni tal-Oriġini u l-klassi li jappartjeni fiha l-prodott. Is-siġill irid ikun aħmar għall-perżut Iberiku mitmugħ il-ġandar u isfar għall-perżut Iberiku mitmugħ id-dieta mħallta jew l-għalf (mudell fotokopjat ipprovdut).

Dawn is-siġilli jridu jitwaħħlu fl-impjant irreġistrat b’tali mod li huma ma jkunux jistgħu jerġgħu jintużaw.

Biex tkun tista’ titqiegħed fis-suq, it-tikketta nnumerata maħruġa mill-Kunsill Regolatorju trid titwaħħal mal-prodott (eżempju pprovdut).

It-test emendat huwa kif ġej:

It-tikketti kummerċjali ta’ kull kumpanija rreġistrata li għandhom jintużaw għall-prodotti koperti bid-DOP “Guijuelo” għandhom jiġu nnotifikati lill-Korp Maniġerjali biex ikun żgurat l-użu korrett tad-denominazzjoni.

Jekk produttur juża l-istess marka kummerċjali biex jikkummerċjalizza prodott protett u prodott li mhux protett, trid issir distinzjoni billi jkun inkluż il-logo tad-DOP “Guijuelo” fuq it-tikketta kummerċjali tal-prodott protett.

Il-logo tad-DOP “Guijuelo” għandu jintuża dejjem skont ir-rekwiżiti legali, bħalma huwa stabbilit hawn taħt.

Il-prodott kummerċjalizzat għandu jkollu siġilli nnumerati u li jkunu għal kontra t-tbagħbis, flimkien ma’ tikketta korrispondenti. Dawn għandhom juru bi prominenza l-isem u/jew logo tad-DOP “Guijuelo”, is-simbolu tal-UE u l-klassi li jappartjeni fih il-prodott, skont id-denominazzjonijiet tal-bejgħ stabbiliti fit-taqsima B. Fejn xieraq, il-kliem “Gran Selección” jistgħu jiġu inklużi wkoll fuq it-tikketta.

Is-siġilli għandhom jitwaħħlu fil-biċċerija b’tali mod li ma jkunux jistgħu jerġgħu jintużaw.

It-tikketti jridu jitwaħħlu fl-impjant fl-aħħar tal-perjodu minimu ta’ produzzjoni u qabel ma l-prieżet u l-prieżet tal-ispalla jintbagħtu għall-konsum.

(I) REKWIŻITI LEGALI NAZZJONALI

Din it-taqsima tħassret, billi mhix prevista fir-Regolament (UE) Nru 1151/2012.

DOKUMENT UNIKU

“GUIJUELO”

Nru tal-UE: ES-PDO-0117-01320 – 10.3.2015

DOP ( X ) IĠP ( )

1. Isem

“Guijuelo”

2. Stat Membru jew Pajjiż Terz

Spanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2. Prodotti tal-laħam (imsajrin, immelħin, affumigati, eċċ.)

3.2. Deskrizzjoni tal-prodott li għalih japplika l-isem f’(1)

Deskrizzjoni. Prieżet u prieżet tal-ispalla tad-DOP “Guijuelo” huma prodotti tal-laħam miksubin permezz tat-tmelliħ, tal-ħasil, tat-tmelliħ mill-ġdid, tat-tnixxif/tal-maturazzjoni u tal-maturazzjoni tas-saqajn ta’ quddiem u tas-saqajn ta’ wara tal-ħnieżer Iberiċi jew tal-ħnieżer inkroċjati bejn Iberiċi-Duroc li huma awtorizzati b’leġiżlazzjoni nazzjonali b’minimu ta’ 75 % ta’ demm Iberiku.

Karatteristiċi morfoloġiċi. Dawn għandhom forma tawwalija u stilizzata u jiżnu mill-inqas 6,5 kg u 3,7 kg, rispettivament, għall-prieżet u l-prieżet tal-ispalla minn ħnieżer ta’ razza pura u mill-inqas 7 kg u 4 kg, rispettivament, għall-prieżet u l-prieżet tal-ispalla minn ħnieżer b’75 % ta’ demm Iberiku. Dawn huma ħielsa minn tbenġil, ksur jew kontużjonijiet, u s-sieq mhix imneħħija, ħlief meta jinbiegħu bla għadam, f’porzjonijiet jew f’biċċiet.

Karatteristiċi organolettiċi. Il-wiċċ maqtugħ huwa ta’ lewn roża intensiv li jagħti għall-vjola fl-aħmar, b’dehra tleqq u bi strixxi ta’ tessut xaħmi. Għandu togħma delikata, ħelwa jew ftit mielħa u aroma karatteristika, li tiddependi mid-dieta tal-annimal qabel it-tbiċċir.

Il-prieżet u l-prieżet tal-ispalla huma ggradati għall-bejgħ kif ġej:

Klassi I: Perżut 100 % Iberiku mitmugħ il-ġandar, minn ħnieżer 100 % Iberiċi. Il-prieżet lesti jridu jiżnu aktar minn 6,5 kg u l-proċess tal-produzzjoni jrid jieħu mill-inqas 730 ġurnata. Jekk it-tul ta’ żmien minimu tal-proċess tal-produzzjoni għall-prieżet ta’ din il-kategorija jkun ta’ aktar minn 800 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjonijiet tal-bejgħ.

Perżut tal-ispalla 100 % Iberiku mitmugħ il-ġandar, minn ħnieżer 100 % Iberiċi. Il-prieżet tal-ispalla lesti jridu jiżnu aktar minn 3,7 kg u l-proċess tal-produzzjoni jrid jieħu mill-inqas 365 ġurnata. Jekk it-tul ta’ żmien minimu tal-proċess tal-produzzjoni għall-prieżet tal-ispalla ta’ din il-kategorija jkun ta’ aktar minn 425 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjonijiet tal-bejgħ.

Klassi II: Perżut Iberiku mitmugħ il-ġandar, minn ħnieżer 75 % Iberiċi. Il-prieżet lesti jridu jiżnu aktar minn 7 kg u l-proċess tal-produzzjoni jrid jieħu mill-inqas 730 ġurnata. Jekk it-tul ta’ żmien minimu tal-proċess tal-produzzjoni għall-prieżet ta’ din il-kategorija jkun ta’ aktar minn 800 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjonijiet tal-bejgħ.

Perżut tal-ispalla Iberiku mitmugħ il-ġandar, minn ħnieżer 75 % Iberiċi. Il-prieżet tal-ispalla lesti jridu jiżnu aktar minn 4 kg u l-proċess tal-produzzjoni jrid jieħu mill-inqas 365 ġurnata. Jekk it-tul ta’ żmien minimu tal-proċess tal-produzzjoni għall-prieżet tal-ispalla ta’ din il-kategorija jkun ta’ aktar minn 425 ġurnata, il-kliem “Gran Selección” jistgħu jiġu inklużi fuq it-tikketta fl-istess kamp viżiv tad-denominazzjonijiet tal-bejgħ.

Klassi III: Perżut Iberiku tar-ragħa, mitmugħ l-għalf, minn ħnieżer li għandhom mill-inqas 75 % ta’ demm Iberiku. Il-prieżet lesti jridu jiżnu aktar minn 6,5 kg għall-perżut 100 % Iberiku u 7 kg għall-perżut 75 % Iberiku u l-proċess tal-produzzjoni jrid jieħu mill-inqas 730 ġurnata.

Perżut tal-ispalla Iberiku tar-ragħa, mitmugħ l-għalf, minn ħnieżer li għandhom mill-inqas 75 % ta’ demm Iberiku. Il-prieżet tal-ispalla lesti jridu jiżnu aktar minn 3,7 kg għall-prieżet tal-ispalla 100 % Iberiċi u 4 kg għall-prieżet tal-ispalla 75 % Iberiċi u l-proċess tal-produzzjoni jrid jieħu mill-inqas 365 ġurnata.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Iż-żona ġeografika li fiha l-ħnieżer imsemmijin hawn fuq huma mrobbija tkopri ż-żona li fiha tradizzjonalment kienet issir biedja intensiva ta’ ħnieżer Iberiċi fuq l-ekosistema dehesa (foresta tal-ballut) fuq dehesa u mergħat tal-irziezet tal-bhejjem, li hu l-metodu tradizzjonali ta’ trobbija tal-ħnieżer Iberiċi.

Il-fatturi ewlenin li jiddeterminaw il-kwalità tal-ħnieżer Iberiċi u b’hekk il-kwalità organolettika sussegwenti tal-prieżet u tal-prieżet tal-ispalla protetti u li jagħtu l-kwalità u l-karatteristiċi distintivi lill-prieżet u lill-prieżet tal-ispalla DOP “Guijuelo” huma d-dieta tal-ħnieżer u l-immaniġġjar tagħhom taħt sistema ta’ biedja intensiva waqt l-istadju finali tat-tismin, billi jagħmlu użu sħiħ tar-riżorsi tad-dehesa, jiġifieri il-ġandar, il-mergħat naturali u l-qasbija. Iż-żona ġeografika tal-produzzjoni hi ddefinita, u hemm kundizzjonijiet speċifiċi għall-produzzjoni, bħall-bżonn li tiġi stmata l-kwantità tal-ġandar fuq is-siġar tal-ballut, tal-ballut tas-sufra u tal-galla tal-ballut disponibbli għall-ħnieżer fuq kull mergħa tal-muntanji u li jiġi ddeterminat in-numru massimu ta’ ħnieżer li jistgħu jieklu hemm. Barra minn hekk, isiru kontrolli biex jiżguraw li l-kundizzjonijiet speċifiċi huma mħarsa; pereżempju, jitwettqu spezzjonijiet għall-għarrieda biex jivverifikaw li l-ħnieżer qegħdin jieklu mill-ġandar u mill-mergħat naturali u li huma mmaniġġjati b’mod estensiv waqt l-istadju tat-tismin.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-ħnieżer Iberiċi jridu jiġu mwelldin, imrobbijin u msemmnin fiż-żona ġeografika tal-produzzjoni. L-ipproċessar wara l-qatla u tbiċċir tal-annimali, li jinkludi l-istadji tat-tmelliħ, tal-ħasil, tat-tmelliħ mill-ġdid/tal-mistrieħ, tat-tnixxif/tal-maturazzjoni u tal-maturazzjoni, iridu jseħħu fiż-żona ġeografika ddefinita fl-ispeċifikazzjoni.

3.5. Regoli speċifiċi dwar it-tqattigħ, it-tħakkik, l-ippakkjar, eċċ. tal-prodott li jirreferi għalih l-isem irreġistrat

Il-kantini jistgħu jikkummerċjalizzaw il-prieżet u l-prieżet tal-ispalla mingħajr għadam, f’porzjonijiet jew f’biċċiet, diment li l-kontroll xieraq u s-sistema ta’ tikkettar ikunu fis-seħħ biex jiggarantixxu t-traċċabilità tal-prodott, jiġifieri tal-perżut jew tal-perżut tal-ispalla, u l-klassi tal-prodott.

Għal dan il-għan, il-Korp Maniġerjali għandu jiġi nnotifikat meta dan iseħħ.

3.6. Regoli speċifiċi dwar it-tikkettar tal-prodott li jirreferi għalih l-isem irreġistrat

Fil-biċċerija, irid jitwaħħal siġill innumerat mas-saqajn ta quddiem u mas-saqajn ta’ wara biex isiru l-prieżet u l-prieżet tal-ispalla protetti.

Is-siġill irid juri bi prominenza l-isem u/jew il-logo tad-DOP “Guijuelo”, li l-kuluri tiegħu jridu jikkorrispondu ma’ dawk stabbiliti għal kull kategorija mill-Istandard ta’ Kwalità għal-laħam, il-perżut, il-perżut tal-ispalla u l-flett ippreżervat Iberiku (Ibérico), bħalma jidher hawn taħt:

— Iswed— Perżut jew perżut tal-ispalla 100 % Iberiku mitmugħ il-ġandar.

— Aħmar— Perżut jew perżut tal-ispalla 75 % Iberiku mitmugħ il-ġandar.

— Aħdar— Perżut jew perżut tal-ispalla Iberiku tar-ragħa, mitmugħ l-għalf.

Hekk kif jitlesta l-proċess tal-produzzjoni, il-prodott jiġi ċċertifikat billi titwaħħal it-tikketta nnumerata speċifika mad-DOP “Guijuelo”, li jkollha s-simbolu tal-UE, kif ukoll il-marka kummerċjali “Guijuelo”, u tindika t-tip ta’ prodott, ir-razza u l-klassi li fiha jappartjeni l-prodott abbażi tad-dieta tal-annimal.

It-tikketta trid tkun akkumpanjata dejjem b’tikketta kummerċjali, li trid tkun ġiet innotifikata mill-produttur lill-Korp Maniġerjali.

Jekk produttur juża l-istess marka kummerċjali biex jikkumerċjalizza prodott protett u prodott li mhux protett, trid issir distinzjoni billi jkun inkluż il-logo DOP fuq it-tikketta kummerċjali tal-prodott protett.

4. Deskrizzjoni fil-qosor taż-żona ġeografika

Żona tal-produzzjoni. Iż-żona li fiha tradizzjonalment jitrabbew il-ħnieżer Iberiċi tinsab fil-Punent u fil-Lbiċ ta’ Spanja. Din tinkludi ċerti distretti agrikoli fejn jippredominaw id-dehesa u l-mergħat, fil-provinċji li ġejjin: Zamora (id-distretti ta’ Duero Bajo u Sayago), Segovia (id-distrett ta’ Cuellar), Ávila (id-distretti ta’ Piedrahita-Barco, Arévalo u Ávila), Salamanca (id-distretti kollha), Cáceres (id-distretti kollha), Badajoz (id-distretti kollha), Toledo (id-distretti ta’ Talavera u La Jara), Ciudad Real (id-distretti ta’ Montes Norte u Montes Sur), Sevilla (id-distrett ta’ Sierra Norte), Córdoba (id-distretti ta’ Los Pedroches, La Sierra u Campiña Baja) u Huelva (id-distretti ta’ La Sierra, Andévalo Occidental u Andévalo Oriental).

Żona tal-ipproċessar. Din hi magħmula mit-78 muniċipalità li ġejjin fil-parti tax-Xlokk tal-provinċja ta’ Salamanca, fejn it-terren u l-klima ffavorixxew it-tnedija tal-industrija tal-ipproċessar tal-laħam li tispeċjalizza fil-ħanżir Iberiku. Il-muniċipalitajiet ikkonċernati qegħdin dritt fin-nofs tad-dehesa ta’ Salamanca, fil-parti tax-Xlokk tal-provinċja ta’ Salamanca, fil-punt fejn jiltaqgħu l-firxiet tal-muntanji Béjar u Francia: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa u Villanueva del Conde.

5. Rabta maż-żona ġeografika

Trid issir distinzjoni bejn iż-żona ġeografika fejn il-ħnieżer Iberiċi huma mrobbija, li ssir referenza għaliha bħala ż-żona tal-produzzjoni, u ż-żona ġeografika li fiha l-prieżet u l-prieżet tal-ispalla huma pproċessati, li ssir referenza għaliha bħala ż-żona tal-ipproċessar.

In-natura indiġena tar-razza, il-klima taż-żona tal-ipproċessar, li hi l-aktar adattata għall-produzzjoni ta’ prodotti tal-laħam immaturati bil-mod, u t-tradizzjonijiet tagħha tal-ipproċessar tal-laħam li jmorru lura sekli sħaħ, jingħaqdu flimkien biex jagħtu karattru distintiv lill-prodotti.

Il-klima u l-art taż-żona tal-produzzjoni huma dawk tal-ekosistema dehesa, li hi kkaratterizzata minn firxiet kbar ta’ mergħat bis-siġar u marġ, li fihom it-trobbija tal-bhejjem kienet tradizzjonalment attività importanti b’għeruq sodi fl-art.

Il-mergħat huma magħmulin minn komunitajiet erbaċeji naturali li huma adatti għall-kundizzjonijiet klimatiċi u tal-ħamrija taż-żona. F’ċerti każijiet, dawn huma reġjuni tipiċi tal-muntanji, għalkemm jippredominaw l-ispeċijiet penipjani flimkien mal-ħaxix u l-legumi.

L-ispeċijiet ewlenin ta’ siġar li jippopolaw id-dehesa huma Quercus spp. Il-frott ta’ dawn l-ispeċijiet, il-ġandar, jintuża għat-tismin tal-ħnieżer tal-ogħla kwalità.

Iż-żona fejn il-prieżet u l-prieżet tal-ispalla huma pproċessati tinsab fuq il-m ta’ Salamanca, b’altitudni medja ta’ 975 m. Għandha klima kontinentali, bi xtiewi twal, kesħin, ġlata fit-tul u umdità relattiva baxxa, kundizzjonijiet li wasslu għall-preżenza ta’ industrija tal-ipproċessar tal-laħam fiż-żona li ila tuża metodi ta’ produzzjoni tradizzjonali għal mill-inqas 200 sena.

Grazzi għall-pożiżżjoni tagħha bejn il-firxa tal-muntanja Béjar u l-quċċata ta’ La Peña de Francia, l-irwiefen prevalenti huma qawwijin ħafna u xotti, u dan jippromwovi t-tnixxif u l-preżervazzjoni sussegwenti tal-prodott.

Il-fatturi li jiddistingwu l-materja prima użata biex jipproduċu l-prieżet u l-prieżet tal-ispalla protetti huma l-karatteristiċi speċifiċi tal-ħnieżer Iberiċi, is-sistema tradizzjonali tat-trobbija tal-bhejjem, id-dieta tal-ħnieżer u l-fatt li l-ħnieżer ikollhom età aktar avvanzata waqt it-tbiċċir. Il-kundizzjonijiet speċifiċi fiż-żona tal-ipproċessar flimkien mal-proċess ta’ maturazzjoni bil-mod, jagħtu karatteristiċi lill-prodott li jiddistingwuh mill-prodotti tal-laħam l-oħrajn kollha, hekk kif għandu kwalitajiet organolettiċi speċifiċi. Ta’ min jinnota t-togħma ħafifa tiegħu, li hi r-riżultat tal-kontenut baxx ta’ melħ, b’kuntrast ma’ prodotti oħrajn tal-laħam Spanjoli, il-kulur roża tal-laħam, li hu r-riżultat ta’ temperaturi ambjentali baxxi waqt il-proċess ta’ tnixxif, il-konsistenza żejtnija, li hi r-riżultat tad-dieta tal-annimal, u d-dehra b’ħafna strixxi bħall-irħam, ta’ xaħam instramuskolari, li hi r-riżultat tar-razza tal-annimali u tas-sistema li l-ħnieżer jittrabbew fuq id-dehesas u l-mergħat.

Il-kwalità tal-prieżet u tal-prieżet tal-ispalla “Guijuelo” hi marbuta maż-żona ġeografika b’żewġ modi: l-ewwel nett, permezz tat-trobbija tal-ħnieżer Iberiċi fuq id-dehesas taż-żona tal-produzzjoni u t-tieni permezz tal-ipproċessar tal-prieżet u tal-prieżet tal-ispalla f’żona tal-ipproċessar li hija ħafna aktar ristretta miż-żona tal-produzzjoni u li fiha t-tradizzjoni u l-kundizzjonijiet klimatiċi speċifiċi (ftit xita, temperaturi ambjentali baxxi u rwiefen qawwijin minħabba l-post li jinsab fuq penipjan bejn żewġ firxiet ta’ muntanji, eċċ.) wasslu għall-preżenza ta’ industrija tal-ipproċessar tal-laħam tal-ħnieżer li hi speċjalizzata ħafna fi prodotti tal-ħnieżer Iberiċi.

L-istadju tal-produzzjoni jseħħ f’distretti speċifiċi fil-Lbiċ ta’ Spanja fejn l-irziezet huma fuq id-dehesa, b’ekosistema silvopastorali kkaratterizzata mill-preżenza ta’ siġar tal-ġeneru Quercus, li l-frott tiegħu, il-ġandar, meta jittiekel mill-ħnieżer jirriżulta fi prodotti tal-ogħla kwalità. Il-ħnieżer huma mmaniġġjati taħt sistema tal-biedja estensiva magħrufa bħala montanera (l-ikel mill-frott tas-siġar tal-foresti), li tippermetti l-ġestjoni alimentari tal-ħnieżer waqt l-istadju finali tat-tismin, fattur li huwa kruċjali fil-kwalità distintiva tal-prodott finali. Dan ifisser li l-għarfien tal-bdiewa fil-ħidma mal-ħnieżer jiżgura t-trattament xieraq u s-saħħa tajba tal-annimali u l-użu tar-riżorsi naturali li tipprovdi d-dehesa.

Huma l-istadji varji fl-ipproċessar tal-prieżet u tal-prieżet tal-ispalla li jitwettqu fiż-żona ġeografika ddefinita bħala żona tal-ipproċessar li jagħtu lill-prodotti l-karatteristiċi organolettiċi distintivi tagħhom. Il-proċess ta’ produzzjoni hu kumpless għax hemm ħafna fatturi li jinfluwenzaw il-kwalità finali tal-prodott. Din hija r-raġuni għala l-għarfien mgħoddi minn ġenerazzoni għall-oħra huwa xi ħaġa li jiddistingwi l-prodott u tagħti lill-imgħallem li jagħmel il-perżut, il-ħiliet biex jiġġudika ż-żmien li hemm bżonn, skont il-kundizzjonijiet klimatiċi, biex iħalli l-prodott jimmatura gradwalment u jiżviluppa l-kwalitajiet organolettiċi neċessarji b’ammont minimu ta’ melħ u biex jiggarantixxi s-sikurezza alimentari b’referenza għall-kundizzjonijiet ambjentali (it-temperatura, l-umdità, il-ventilazzjoni) f’kull wieħed mill-istadji tal-produzzjoni sussegwenti għat-tmelliħ, filwaqt li jitqies li l-proċess isir f’nixxiefa naturali.

Wara l-qatla u t-tbiċċir tal-karkassa, il-materja prima tgħaddi suċċessivament mill-proċessi li ġejjin:

— It-tmelliħ. Dan jikkonsisti fl-applikazzjoni ta’ melħ fuq il-wiċċ tal-laħam.

— Il-ħasil. Wara t-tmelliħ, il-melħ li jeħel mal-wiċċ jinħasel b’ilma tajjeb għax-xorb u l-laħam jiġi xkupiljat.

— It-tmelliħ mill-ġdid/il-mistrieħ. Waqt dan l-istadju, li t-tul tiegħu jvarja, il-melħ jippenetra b’mod uniformi sal-qalba tal-perżut jew tal-perżut tal-ispalla.

— It-tnixxif/il-maturazzjoni. Dan jinvolvi t-telf gradwali tal-umdità mill-perżut jew mill-perżut tal-ispalla.

— Il-maturazzjoni. Waqt dan l-istadju, iseħħu reazzjonijiet bijokimiċi li jiġġeneraw il-komposti responsabbli mit-togħma u mill-aroma karatteristiċi tal-prodott.

Referenza għall-pubblikazzjoni tal-ispeċifikazzjoni tal-prodott

(it-tieni subparagrafu tal-Artikolu 6(1) ta’ dan ir-Regolament)

http://www.magrama.gob.es/es/alimentacion/temas/calidad-agroalimentaria/PLIEGO_GUIJUELO_vers_10-03-15_tcm7-357644.pdf

(1) ĠU L 343, 14.12.2012, p. 1.